**ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ**

**Философия және саясаттану факультеті**

**Философия кафедрасы**

**«Экзистенциализм» пәні бойынша қысқаша дәрістер**

**10-дәріс.**Э. Муньенің персонализмі мен экзистенциализмі

**Дәрістің негізгі сұрақтары**:

1. Э. Муньенің өмірі мен шығармашылығы
2. Э. Муньенің адам туралы пайымдаулары
3. Э. Муньенің теологиялық көзқаарстары
4. Э. Мунье идеяларындағы тұлға мәселесі

**Дәрістің мақсаты** – студенттерге философиядағы ХХ ғасырдағы экзистенциализм бағытының өкілі –Э. Муньенің экзистенциалистік ойлары түсініктері беру

Эмманюэль Мунье 1905 жылы 1 сәуірде дүниеге келген, 1950 жылы 22 наурызда дүние салған. Француз философы. 1924-1927 жылдары Гренобль мен Сарбонна университеттерінде философиялық білім алып, лицейлерде дәріс берді. 1932 жылдан бастап «Esprit» атты журнал шығарды. Негізгі шығармалары: «Персоналистік және коммунитарлық төңкеріс» (1935), «Персонализм манифесі» (1936), «Капиталистік жеке меншіктен адамдық меншікке дейін» (1939), «Характер туралы трактат» (1946), «Экзистенциализмге кіріспе» (1946), «Талаптар бойнша еркіндік» (1946), «ХХ ғасырдағы шағын үрей» (1948), «Персонализм» (1949).

Адамның жер бетінде болуының гуманистік, шығармашылық түрде орындалуын негізге алған персонализм діндегі адам мәселесімен қатар, діни адам тұлғасы тек дінге қатысты тұрғыдан ғана емес, жалпы қоғам мен әлемге қатысты тұрғыдан қалай болуы қажет екендігін шешуге тырысты. Э. Мунье де сол дәуірдегі «адам дағдырысы» деп түсінілген құбылысқа сәйкес, оны жеке адам қабілеті қызметінің дағдарысы, руханилықтың құлдырауы, бұқараны христиансыздандыру деп түсінді. «Буржуазиялық жүйесіздік» пен христиандықтың тоғысуына алаңдаған Э. Мунье және басқа да оның жақтастары христиандықты буржуазиялық қоғамнан ажыратуға мүдделі екендігін жариялады да, христиандықтың жаңа тұжырымдамасын ұсынуды қалады. Ол тұжырымдама буржуазиялық қоғамды гуманистік негізде құруда рухани тірек бола алатындай етуді қолдады. Бұл тұжырымдама ғылыми және философиялық болып шығуы үшін, оны сол дәуірдегі ықпалды ағымдармен, әсіресе, экзистенциализммен, марксизммен ассимиляциялауды жөн көрді.

Француз персоналистерінің басты ұстанымдарының бірі – Құдай патшалығының жер бетіндегі тоғысуын орнату еді. Э. Мунье Құдай қаласы мен жердегі қаланы радикалды түрде ажыратуға қарсы шығып, рухани тәртіп – жер үлесінен алшақтаған метафизикалық қағида емес, адамзат қоғамында өзін көрсететін динамикалық күш. Құдай қаласы мен жер қаласы ғасырлар бойы қатар өрілді және бір-бірінен тек бағыттары бойынша ғана ажырайды. Сондықтан Э. Мунье мен оның жақтастары байыптаушылықтан гөрі жердегі белсенділікті жақтады. Католиктік персонализм бағытын ұстанған персоналистер 1960 жылдары басқа да жаңа теологияларды туындатты: «төңкеріс теологиясы», «еңбек теологиясы», «тұлға теологиясы», «махаббат теологиясы» т.б. Э. Мунье өз ойларын түйіндей келе, тұлғаны былайша жаңаша бір қырыран анықтады: «Тұлға – оның ұзындығымен, кеңдігімен, тереңдігімен келісілген адамның толық көлемі, үш рухани өлшем аралығында тіршілік ететін кернеу: төменнен жоғары көтеріліп, денеге келеді; жоғарыға қарай бағытталып, әмбебаптылық деңгейіне көтеріледі; тереңдеп барып, бірге қатысады». Оның түсінігі бойынша «тұлға белсенді рух» дегенге келіп саяды:«Личность, в отличие от индивида, не статична. Она пребывает в становлении, трансцендировании, постоянном самотворении. Отвечая на призыв Бога, личность выходит за пределы собственного Я. Становление личности — это преображение, реализация образа и подобия Божьего. Быть личностью значит идти к Богу»

Персоналистер де діндегі адам болмысы мәселесінде, алдымен тұлғаны және оның рухын басты орынға шығарды, бірақ оның рух түсінігі адамның «жаны», «санасы» т.б. мағыналарда емес, күрескер, жауынгерленген, аса белсенді, оптимистенген кейіптегі құбылыс. Сол дәуірдің капиталистік құрылысын сынаған персоналистер христиан дінінің өркендеуін жақтайды.

Персонализмдегі мәселелердің түзілімі былайша құрылған және былайша шешімін табады (христиан діні бойынша): философиялаудың тұлғаны басымдылыққа шығарып, оны дін арқылы өрістете алудың өзіндік тетіктерін ұсынуы; діни мәтіндердегі тұлғаны жетілдірудің арнайы жүйесі жоқтығын аңдай біліп, құдайлық пен тұлға арасында тығыз байланыс орнатуы; діндегі руханилық пен гуманизм мәселелерін тұлғаның ішкі Рухымен байланыстырып, оның қоғамдық өмірдегі белсенділігінің жаңа үлгісін жариялауы т.б.

**Өтілген материалдар бойынша бақылау сұрақтары:**

1.Персонализм адам болмысы туралы философиялық бағыт

2. Дін мен адам өмірірі арасындағы байланыстың тұрақтылығы

3. «Төңкеріс теологиясы» мен «еңбек теологиясы»

4. «Тұлға теологиясы» мен «махаббат теологиясы»

**Пайдаланатын әдебиеттер:**

1. Мунье Э. Манифест персонализма-М.:Республика, 1999.-559 с.
2. Мунье Э. Введение в экзистенциализмы/пер. с фр. И.С. Вдовиной.-М.; СПб.:Центр гуманитарных инициатив, 2023.-144 с.
3. И.С. Вдовина. [Мунье](http://iph.ras.ru/elib/1976.html)//[Новая философская энциклопедия](https://ru.wikipedia.org/wiki/%D0%9D%D0%BE%D0%B2%D0%B0%D1%8F_%D1%84%D0%B8%D0%BB%D0%BE%D1%81%D0%BE%D1%84%D1%81%D0%BA%D0%B0%D1%8F_%D1%8D%D0%BD%D1%86%D0%B8%D0%BA%D0%BB%D0%BE%D0%BF%D0%B5%D0%B4%D0%B8%D1%8F): в 4 Т./пред. науч.-ред. совета [В.С. Стёпин](https://ru.wikipedia.org/wiki/%D0%A1%D1%82%D1%91%D0%BF%D0%B8%D0%BD,_%D0%92%D1%8F%D1%87%D0%B5%D1%81%D0%BB%D0%B0%D0%B2_%D0%A1%D0%B5%D0%BC%D1%91%D0%BD%D0%BE%D0%B2%D0%B8%D1%87).-2-е изд., испр. и доп. -М.: [Мысль](https://ru.wikipedia.org/wiki/%D0%9C%D1%8B%D1%81%D0%BB%D1%8C_(%D0%BC%D0%BE%D1%81%D0%BA%D0%BE%D0%B2%D1%81%D0%BA%D0%BE%D0%B5_%D0%B8%D0%B7%D0%B4%D0%B0%D1%82%D0%B5%D0%BB%D1%8C%D1%81%D1%82%D0%B2%D0%BE)), 2010.-2816 с.
4. Рассел Бертран. Батыс философиясының тарихы.-Алматы: «Ұлттық аударма бюросы» қоғамдық қоры, 2020.-896 б.
5. Мырзалы С. Философия.-А., 2022
6. Абишев, К..Философия.- Алматы, 2000
7. Философиялық сөздік. А., 1996.